Kimberley-polisie op soek na 4 wat glo verkragDie man met die pet word gesoek in verband met die verkragting op 17 Maart. Die ander verdagte word gesoek in verband met die verkragting op 14 Februarie. Foto: Verskaf Die polisie in Kimberley is dringend op soek na vier mans wat betrokke was by drie afsonderlike verkragtingsvoorvalle in dié Noord-Kaapse dorp die afgelope paar maande. Lt. Olebogeng Tawana, polisiewoordvoerder, het gesê die polisie is al maande op die verdagtes se spoor, maar niemand is tot dusver vasgetrek nie. In die mees onlangse voorval is ŉ 13-jarige meisie op 17 Maart op pad skool toe deur ŉ man gegryp en na ŉ veld gesleep waar hy haar verkrag het. Die verdagte is swart, tussen die ouderdom van 25 en 27 en ongeveer 1,8 meter lank. Hy het ŉ roomkleurige broek en geel T-hemp aangehad ten tyde van die voorval. Die verdagte word gesoek in verband met die verkragting in September verlede jaar. Op 14 Februarie is ŉ 18-jarige vrou in New Park na bewering verkrag terwyl sy na ŉ plaaslike winkelsentrum gestap het. ŉ Man in ŉ donkerblou VW Polo het haar ŉ saamrygeleentheid aangebied en toe sy in die motor klim het hy met haar weggejaag. Hy het haar gesig glo met ŉ swart lap bedek voordat hy haar verkrag het. Die verdagte is wit met ŉ baard en het ŉ bruin broek en wit T-hemp met geel kolle aangehad ten tyde van die voorval. In September is ŉ 17-jarige meisie na bewering om die beurt deur twee mans in die Weseinde-begraafplaas verkrag toe sy haar ma se graf besoek het. Albei verdagtes was swart mans en een het ŉ tatoeëermerk van ŉ leeu op sy linkerarm gehad. Een verdagte het ŉ wit T-hemp en pienk broek gedra, terwyl die ander in ŉ rooi T-hemp en bruin broek geklee was. Die polisie het ŉ beroep om die publiek gedoen om sers. Antonie by 082 3020 468 te skakel indien enigiemand inligting oor die bogenoemde gevalle het. ŉ Identikit van die vierde verdagte is nie uitgereik nie.